**Iubirea nu bate la uşă**

*Nicolae Silade*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*\*\*

Te-ai întrebat vreodată când şi unde,

Cum se-nfiripă marile iubiri?

Ce sacru foc în inimă pătrunde

Şi-ngheaţă cele mai fierbinţi simţiri?

Sau cine a iubit întâia oară?

Sau cine va fi ultimul iubit?

De ce plăcerea trebuie să doară?

De ce durerea n-are un sfârşit?

Ce fir subţire, nevăzut ne leagă

Aşa puternic şi aşa de strâns?

De ce nu poate mintea să-nţeleagă

Atâtea bucurii, atâta plâns?

Oricâte întrebări te mai cuprind,

Răspuns nu vei afla decât iubind!

Nicolae SILADE